Fa Jehu a sena go gana go bua le barongwa ba babedi ba ba neng ba rometswe kwa go ene, o ne a kopana le Kgosi Jehorame le kgosi ya Juda e bong Ahasia ba ba neng ba dirile semphato, mongwe le mongwe wa bone a le mo kareng ya gagwe. Jehorame o ne a mmotsa jaana: “A go na le kagiso, Jehu?” mme a mo araba jaana: “Go ka nna le kagiso efe fa fela go sa ntse go na le dikgokafalo tsa ga Jesebele mmago le boloi jwa gagwe jo bontsi?” E re ka Jehorame a ne a gakgamadiwa ke karabo eno, o ne a retologa gore a tshabe. Le fa go ntse jalo, Jehu o ne a le bonako go mo gaisa! O ne a ntsha bora, a hula Jehorame a bo a mo phunyeletsa pelo, mme kgosi ya wela mo kareng ya yone ya swa. Le fa Ahasia a ne a kgona go tshaba, moragonyana Jehu o ne a mmatla mme a laela gore a bolawe.—2 Dikg. 9:22-24, 27.